ΓΡΑΠΤΗ ΕΡΩΤΗΣΗ E-2097/98

υποβολή: Freddy Blak (PSE) προς την Επιτροπή

(10 Ιουλίου 1998)

Θέμα: Κονδύλια της ΕΕ στον εμπορικό τομέα

1. Ποιο μέρος από τα κονδύλια που διαθέτει η ΕΕ στους παρακάτω τομείς αφορούν ειδικότερα τον εμπορικό τομέα:

α) θέση B3-4000 - Εργασιακές σχέσεις και κοινωνικός διάλογος,

β) θέση B3-4002 - Ενέργειες επιμόρφωσης και ενημέρωσης υπέρ των οργανώσεων εργαζομένων,

γ) Θέση B3-4003 - Ενημέρωση των εκπροσώπων των επιχειρήσεων και διαβούλευση με αυτούς,

δ) κονδύλια που διαχειρίζεται η ΓΔ XXIII στους τομείς του εμπορίου και της ενίσχυσης των μικρομεσαίων επιχειρήσεων,

ε) πρόγραμμα Leonardo;

2. Πότε και με ποιους τρόπους λαμβάνουν κονδύλια της ΕΕ οι ευρωπαίοι κοινωνικοί εταίροι στον εμπορικό τομέα;

Απάντηση του κ. Παπουτσή εξ ονόματος της Επιτροπής

(26 Οκτωβρίου 1998)

Η προώθηση του κοινωνικού διαλόγου από την Ευρωπαϊκή Επιτροπή αφορά τόσο τη δημιουργία των πολιτικών και υλικοτεχνικών συνθηκών που είναι αναγκαίες για την πραγματοποίηση του εν λόγω διαλόγου, όσο και την παροχή, σε προγενέστερη και μεταγενέστερη φάση, τεχνικής και επιστημονικής υποστήριξης στις διάφορες οργανώσεις που συμμετέχουν στον κοινωνικό διάλογο. Για το σκοπό αυτό, η Επιτροπή διαθέτει χρηματοδοτικά μέσα μέσω των κονδυλίων του προϋπολογισμού B3-4000, B3-4002 και B3-4003. Η Ευρωπαϊκή Επιτροπή υποστηρίζει τις πρωτοβουλίες των κοινωνικών εταίρων σε ευρωπαϊκό και εθνικό επίπεδο οι οποίες αποσκοπούν στο να δώσουν μια ευρωπαϊκή διάσταση στις δράσεις τους. Πρόκειται για δράσεις προκαταρκτικής ευαισθητοποίησης (συνέδρια, μελέτες, προπαρασκευαστικές συνεδριάσεις, ομάδες εργασίας, κατάρτιση σε ευρωπαϊκές υποθέσεις) ή για την παροχή υποστήριξης σε πρωτοβουλίες οι οποίες προκύπτουν από τον κοινωνικό διάλογο (διάδοση, παρακολούθηση και αξιολόγηση των συμφωνιών, ευρωπαϊκή κινητοποίηση, παραδείγματος χάριν σχετικά με την απασχόληση των νέων, δημιουργία κέντρου κατάρτισης σχετικά με τις βιομηχανικές σχέσεις).

Οι δικαιούχοι των επιδοτήσεων, που μπορούν να χορηγηθούν βάσει των παραπάνω κονδυλίων του προϋπολογισμού, είναι επαγγελματικές οργανώσεις οι οποίες εκπροσωπούν τους εργοδότες ή τους εργαζομένους. Οι ενισχύσεις αυτές μπορούν να καλύψουν τη χρηματοδότηση των δράσεων, αλλά όχι των δομών ή της εσωτερικής λειτουργίας των κοινωνικών εταίρων.

Οι κοινωνικοί εταίροι του εμπορικού τομέα λαμβάνουν υποστήριξη κατΆ αναλογία προς τη δέσμευσή τους στον κοινοτικό κοινωνικό διάλογο. Για παράδειγμα, η Euro-Fiet και η EuroCommerce έλαβαν πρόσφατα ενισχύσεις από το κονδύλι B3-4000 τόσο για την πραγματοποίηση κοινού σεμιναρίου σχετικά με τον αντίκτυπο του ηλεκτρονικού εμπορίου στην απασχόληση στον εν λόγω τομέα, όσο και για τη διοργάνωση μεγάλου συνεδρίου σχετικά με το εμπόριο και τον κοινωνικό διάλογο στον εν λόγω τομέα, το οποίο θα πραγματοποιηθεί προσεχώς στις Βρυξέλλες.

Όσον αφορά τα ποσά που χορηγήθηκαν στους κοινωνικούς εταίρους του εμπορίου από τα κονδύλια του προϋπολογισμού, στα οποία αναφέρθηκε ο αξιότιμος βουλευτής, κρίθηκε σκόπιμο να ληφθούν υπόψη, για τα κονδύλια B3-4000 και B3-4002, η περίοδος των πέντε τελευταίων ετών (1994 - Αύγουστο 1998) και, για το κονδύλι B3-4003, τα δεδομένα που σχετίζονται με τα έτη 1996 - Αύγουστο 1998, καθώς το κονδύλι αυτό έχει καθιερωθεί από το 1996 και μετά.

Η Επιτροπή διαβιβάζει απευθείας στο αξιότιμο μέλος καθώς και στη Γενική Γραμματεία του Κοινοβουλίου έναν ανακεφαλαιωτικό πίνακα των χορηγηθέντων ποσών.